ฐานะการคลัง9เดือนเกินดุล6.12หมื่นล้านบาท
การจัดเก็บของรัฐบาลไตรมาส 3 พุ่ง ส่งผลให้เกินดุล 2.52 แสนล้านบาท ทำให้ในรอบ 9 เดือนของปีงบประมาณเกินดุล 6.12 หมื่นล้านบาท
1 ก.ย. 2553

การจัดเก็บของรัฐบาลไตรมาส 3 พุ่ง ส่งผลให้เกินดุล 2.52 แสนล้านบาท ทำให้ในรอบ 9 เดือนของปีงบประมาณเกินดุล 6.12 หมื่นล้านบาท
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของภาครัฐบาลตามระบบ สศค. ในไตรมาสที่ 3 ของปีงบประมาณ 2553 ตั้งแต่เดือน เม.ย.–มิ.ย. 2553 เกินดุล 2.52 แสนล้านบาท ส่งผลให้ 9 เดือนแรกดุลการคลังภาครัฐเกินดุล 6.12 หมื่นล้านบาท จากการจัดเก็บรายได้ของรัฐบาลและรายได้ขององค์กรปกครองส่วนท้องถิ่น (อปท.) ที่เพิ่มขึ้น
ทั้งนี้ ในไตรมาสที่ 3 รัฐบาล และ อปท.มีรายได้ทั้งสิ้น 7.64 แสนล้านบาท เพิ่มขึ้นเมื่อเทียบกับระยะเดียวกันปีที่แล้ว 1.35 แสนล้านบาท หรือ 21.4% จากการจัดเก็บรายได้ของรัฐบาลที่เพิ่มขึ้นมาก ขณะที่รายจ่ายมีจำนวน 5.12 แสนล้านบาท ต่ำกว่าระยะเดียวกันปีที่แล้ว 2.43 หมื่นล้านบาท หรือ 4.5% ส่งผลให้ดุลการคลังภาครัฐบาลเกินดุลจำนวน 2.52 แสนล้านบาท เพิ่มขึ้นจากช่วงเดียวกันปีที่แล้ว 1.59 แสนล้านบาท
สำหรับในช่วง 9 เดือน ภาครัฐบาล มีรายได้ทั้งสิ้น 1.87 ล้านล้านบาท คิดเป็น 18.7% ของผลิตภัณฑ์มวลรวมภายในประเทศ (จีดีพี) เพิ่มขึ้นเมื่อเทียบกับระยะเดียวกันปีที่แล้ว 3.44 แสนล้านบาท หรือ 22.6% ขณะที่รายจ่ายมีจำนวน 1.81 ล้านล้านบาท สูงกว่าปีที่แล้ว 6.27 หมื่นล้านบาท หรือ 3.6% ส่งผลให้ดุลการคลังภาครัฐบาลเกินดุลการคลังจำนวน 6.12 หมื่นล้านบาท จากที่ช่วงเดียวกันปีที่แล้วขาดดุล 2.2 แสนล้านบาท
นายสาธิต กล่าวว่า การจัดเก็บรายได้ของรัฐบาลที่เพิ่มขึ้นมากเป็นผลจากการฟื้นตัวของภาวะเศรษฐกิจ ส่งผลให้รายได้ของ อปท. ที่รัฐบาลเก็บให้และแบ่งให้บนฐานภาษีของรัฐบาลเพิ่มขึ้นในอัตราที่สูงในทิศ ทางเดียวกันกับรายได้รัฐบาล และทำให้ดุลการคลังของภาครัฐในปีงบประมาณ 2553 นี้ เกินดุลในอัตราที่สูง